દિવાળી વેકેશન પૂરું થઈ ગયું. ક્યારે દિવાળી આવી અને ક્યારે આ તહેવારો પૂરા થઈ ગયા તે ખબર પણ ન પડી. મોબાઇલ, ટીવી અને ક્રિકેટ મેચના લીધે ક્યાં દિવસ જતો રહે છે તે ખબર નથી પડતી. તેમાંય દિવાળીના વેકેશનમાં ક્યાં તો તમે ફરવા ગયા હશો અથવા તો ઘરે હશો તો સગાસંબંધીને મળવા ગયા હશો અને પરિવાર સાથે ફિલ્મ પણ જોઈ હશે, ખરું ને. આ દિવાળીમાં ઘરે બનાવેલા નાસ્તા અને બહાર હોટલમાં જમવા જઈને જલસો કરી લીધા પછી હવે ફરીથી સાવધ થઈ જાવ. બાળકોને શાળાએ મોકલતી વખતે તમારે કેટલીક સાવધાની રાખવી પડશે નહીંતર આ જલસો બધો પાણીમાં જશે. હજુ ખાસ ઠંડી પડવાનું શરૂ નથી થયું પરંતુ સવારમાં ઠંડો પવન હોય છે અને ૧૦ વાગ્યાથી ગરમી શરૂ થઈ જાય છે. આવી સ્થિતિમાં બાળકોને તંદુરસ્ત રાખવા કેટલીક બાબતોનું ધ્યાનમાં રાખવા અત્રે કેટલાંક સૂચનો છે.